दाखिला मिल गया तो एक ग्रैंड पार्टी दी गयी और तमाम दोस्तों-रिश्तेदारों को बुलाया गया। कुुछ इस तरह जैसे अब इस लड़के को स्वर्णिम भविष्य का गारंटी कार्ड हाथ लग गया हो। घर भर की नजरें अब उस पर बिछी रहने लगीं.....उसका सोना, जागना, स्कूल के लिए तैयार होना, नाश्ता-खाना, होमवर्क कराना, खेलना। कक्षा में वह अव्वल स्थान पर पहुंचे, इसके लिए कभी पिता, कभी दादा उसे घड़ी-घड़ी ताकीद करने लगे। उसके पढऩे-लिखने और याद करने के तरीके को बार बार संशोधित करने लगे। हिदायतों के बोझ से मानो वह दब दब सा जाता। वह इसे इस रूप में लेने लगा कि पिता की इच्छा पूरी न करके वह एक बहुत बड़ा गुनाह कर रहा है। गुनाह से उबरने के लिए उसने रात-दिन खुद को पढ़ाई में झोंकना शुरू कर दिया और अन्तत: अव्वल स्थान पर पहुंचने में उसे कामयाबी मिल गयी। यह कामयाबी उसे पूरी तरह यार-दोस्त, खेल-कूद, हंसी-मजाक, गपशप, टीवी-रेडियो आदि से पूरी तरह कटकर किताबी कीड़ा बन जाने की कीमत पर प्राप्त हुई। इन मन:स्थितियों में वह एकांतप्रिय और अंतरमुखी होता चला गया।